Diari Oficial de la Generalitat Valenciana


Sumari del DOGV 3801, del 26-07-2000 (2000/6107)

ACORD de 18 de juliol de 2000, del Govern Valencià, per la qual es declara la urgent ocupació dels béns i els drets afectats pel projecte de condicionament del ferrocarril Torres Torres-El Toro per a ús com a via verda.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3801

Data del DOGV
:   26-07-2000

Secció del DOGV
:   V. ALTRES ANUNCIS - F) EXPROPIACIONS

Número del document
:   2000/6107


Data del document
:   18-07-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * administració local
    * expropiació

ACORD de 18 de juliol de 2000, del Govern Valencià, per la qual es declara la urgent ocupació dels béns i els drets afectats pel projecte de condicionament del ferrocarril Torres Torres-El Toro per a ús com a via verda. [2000/M6107]
  
El Govern Valencià, en la reunió del dia 18 de juliol de 2000, adoptà l'acord següent:
  
El projecte de les obres de referència va ser aprovat definitivament per la Resolució del director general de Transports de data 18 de novembre de 1998 (Ordre de delegació del conseller d'Obres Públiques, Urbanisme i Transports de 10 de juny de 1996), i s'incoa a continuació el corresponent expedient d'expropiació.
  
En els últims anys s'està desenvolupant el programa de vies verdes, coordinat per la Fundació dels Ferrocarrils Espanyols, amb l'objecte de reutilitzar el patrimoni ferroviari en desús amb fins alternatius. Aquestes infraestructures lineals que ja no tenen servei de trens, estan sent preparades com a eixos de mobilitat no motoritzada denominades generalment com vies verdes. Els antics traçats ferroviaris són convertits així en itineraris públics per a la pràctica d'activitats recreatives, cosa que implica l'existència d'un interés públic evident pel fet de la transformació d'un sòl improductiu, tant des del punt de vista públic com privat, d'alt valor ambiental, en un actiu públic destinat a l'ús general en relació amb una activitat cada vegada més reclamada pel ciutadà en una societat on els aspectes mediambientals se situen entre els valors de major nivell de prioritat.
  
El traçat ferroviari en desús la transformació del qual en via verda es defineix en el projecte de referència i que deixà de prestar servei en 1972, desmantellant-se les vies, discorre entre les mines de Ojos Negros i el port de Sagunt. El desenvolupament de les actuacions previstes en el projecte permetrà crear una ruta de mobilitat no motoritzada, en condicions de seguretat, facilitat i universalitat d'usuaris. Constituirà una alternativa inestimable per a la comunicació entre els pobles de la zona, així com entre els espais naturals de gran interés pel quals discorre. Per això, aquest eix de mobilitat lleugera ofereix un enorme potencial com a itinerari ecoturístic, que pot vertebrar l'oferta de turisme interior a la comarca de l'Alt Palància, i contribueix a la seua reactivació social i econòmica.
  
Quant a la urgència de l'ocupació, amb independència de la necessitat d'atendre amb la major diligència les expectatives plantejades a la Mancomunitat Intermunicipal del Alto Palancia, es produeix una circumstància que aconsella aplicar el procediment d'urgència en la tramitació de l'expedient d'expropiació, ja que per les pròpies característiques d'empresa dissolta i en liquidació de la societat originàriament propietària del ferrocarril (Compañia Minera Sierra Menera, SA) és obvi que no entra en les seues previsions realitzar cap activitat de conservació o manteniment dels terrenys i infraestructures sobre els quals es desenvolupa el projecte de via verda. Això porta com a conseqüència la possibilitat d'una deterioració progressiva que, tenint en compte el dilatat temps que el procediment ordinari d'expropiació pot suposar enfront del procediment d'urgència, origine uns importants costos afegits en l'execució del projecte en cas de no optar-se per la dita via d'urgència.
  
En compliment d'allò que s'ha disposat en l'article 56 del vigent Reglament d'Expropiació Forçosa fou sotmés l'expedient a informació pública només a l'efecte d'esmenar les possibles errades realitzades en fer la relació dels béns afectats per la urgent ocupació, amb presentació de les següents al·legacions, acompanyades de la documentació:
  
- El senyor Enrique Martín Trascastro, que manifesta ser propietari de les parcel·les cadastrals 228, 201, 208, 209 i 178 del polígon 49 del terme municipal de Segorbe.
  
- La senyora Mª Jesús García Villar, que manifesta ser propietària de la parcel·la 161 a) del vigent cadastre de rústica de Segorbe, la qual es correspon amb part de la parcel·la número 224 de la relació de béns i drets afectats.
  
- L'Ajuntament de Navajas, que al·lega ser propietari de les parcel·les afectades en el terme municipal de Navajas.
  
Les referides al·legacions seran resoltes en el si de l'expedient d'expropiació que s'ha de tramitar, de conformitat amb allò que s'ha disposat en l'article 5 de la Llei d'Expropiació Forçosa i concordants.
  
Així mateix, i de conformitat amb allò que s'ha disposat en l'article 52 de la Llei d'Expropiació Forçosa, en la redacció de la Llei 11/1996, de 27 de desembre, de Mesures de Disciplina Pressupostària, s'ha retingut crèdit suficient, a càrrec de l'exercici en què es preveu la conclusió de l'expedient d'expropiació i la realització efectiva del pagament.
  
En virtut d'això i considerant allò que s'ha disposat en els citats articles i disposició final segona de la Llei de la Generalitat Valenciana 5/1983, de 30 de desembre, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Declarar la urgent ocupació dels béns i els drets afectats per les obres DH1-D53-01.30. Projecte de condicionament del ferrocarril Torres Torres-El Toro per a ús com a via verda (expedient: 1998/40), segons la relació publicada en el Boletín Oficial del Estado número 234, de 30 de setembre de 1999, i Diari Oficial de la Generalitat Valenciana número 3.594, de 30 de setembre de 1999, i es pren en consideració les al·legacions presentades i anteriorment ressenyades.
  
Aquest acord posa fi a la via administrativa en virtut de l'article 109.c) de la Llei 30/1992, de 26 de novembre. Contra aquest acord els interessats podran interposar els recursos següents:
  
a) Recurs potestatiu de reposició davant del Govern Valencià, en el termini d'un mes comptador a partir del dia següent a aquell en què tinga lloc la publicació de l'Acord en el Diari Oficial de la Generalitat Valenciana. Contra la desestimació expressa del recurs potestatiu de reposició o, si és procedent, contra la desestimació presumpta d'aquest pel transcurs d'un mes, es podrà interposar en el termini de dos mesos recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana. En el cas que s'haja interposat el recurs administratiu potestatiu de reposició, no es podrà interposar el recurs contenciós administratiu fins que el primer no siga resolt expressament o s'haja produït la seua desestimació presumpta pel transcurs d'un mes. Això d'acord amb allò que s'ha establit en els articles 48, 107 i següents i 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
b) Directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors a partir de l'endemà de la publicació de l'acord en el Diari Oficial de la Generalitat Valenciana, d'acord amb els articles 10 i 46 i següents de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que els interessats puguen exercir qualsevol altra via que estimen oportuna.
  
València, 18 de juliol de 2000
  
El conseller secretari del Govern Valencià,